**ӘЛ-ФАРАБИ АТЫНДАҒЫ ҚАЗАҚ ҰЛТТЫҚ УНИВЕРСИТЕТІ**

**Философия және саясаттану факультеті**

 **Философия кафедрасы**

ПӘН: «ЗАМАНАУИ ФИЛОСОФИЯНЫҢ ТАЛАПТАРЫ МЕН МӘСЕЛЕЛЕРІ»

МАМАНДЫҚ «6Д020100 – философия»

**ДӨЖ, ДОӨЖ ЖОСПАРЫ**

Аташ Берік Мұратұлы

 Алматы қ., 2014

**СОӨЖ №1. Реферат жазу**

*Рәсімделу үлгісі:А4 форматта, жан-жағы 2.5 қашықтықта, қою қарамен кейбір сөздер мен сөйлемдер жазылмауы тиіс, курсив аса маңызды жолдарда құрылады немесе атвордың өзінің тың ойлары мен ерекше тұжырымдары бойынша жазылуы ықтимал. Сыртқы беті:*

|  |
| --- |
| **ӘЛ-ФАРАБИ АТЫНДАҒЫ ҚАЗАҚ ҰЛТТЫҚ УНИВЕРСИТЕТІ****Философия және саясаттану факультеті****Философия кафедрасы**РЕФЕРАТТақырыбы: ХХХХХХХХХХХХХХХХХХХХХХХХХХХМАМАНДЫҚ «6Д020100 – философия»Орындаған:ХХХХХХХХХТексерген: ХХХХХХХХХХ Алматы қ., 2014 |

Реферат тақырыптары:

1.«Постмодернизм мен заманауи философиялық мәселелер»

2.«Қазіргі заман философиясынан замануи философияға өту эволюциясы»

3. «Заманауи философияның негізгі мәселелерінің типологиясы»

4. «Заманауи философияның батыс елдеріндегі даму бағыттары»

5. «Заманауи философияның шығыс елдерідегі даму бағыттары»

6. «Заманауи мен классикалық философия арасындағы сабақтастық пен айырмашылық» т.б.

7. «Замануи өмір мен замануи философия сабақтастығы»

Әдістемесі мен технологиясы: *Кемі 30 бет, жоспары болуы тиіс, Сырты компьютерге терілген, мазмұны міндетті емес; Мазмұнын орындаушы баяндап беруге әзір болуы тиіс, кейде экстрендік білім тексеру бойынша жалпы реферат мазмұнынан үш сұрақ қойылады, докторант сол бойынша бағаланады. Тақырыптың толық ашылғандығы, орындаушының тақырыпты ашқандығы, қажетті әдебиетерді дұрыс пайдаланғандығы т.б. толық ескеріледі. Бұл докторанттарға берілгендіктен ғылыми сілтемелер көрсетуі, әрбір бөлім бойынша қортынды шығаруы да міндеттеледі. Бірнші бетте жоспар құрылады, ол екі тарау бойынша кемі екі тараушамен құрылуы тиіс. Үш бөлімшеден де жасауға болады.Соңында міндетті түрде пайдаланған әдебиеттер тек сілтемеде көрсетілген формада болуы тиіс. Мерзімінен кешіккен рефераттар қабылданбайды. Плагиаттар қатаң қадағаланады, болған жағдайда ол мүлде бағаланбайды және сол докторантқа қайта қорғауға рұқсат етілмейді. Бағалану өлшемі максимум – 6 баллды құрайды.*

**СОӨЖ №2.** Конспект:

*Рәсімделу үлгісі:А4 форматта, жан-жағы 2.5 қашықтықта, қою қарамен кейбір сөздер мен сөйлемдер жазылмауы тиіс, курсив аса маңызды жолдарда құрылады немесе атвордың өзінің тың ойлары мен ерекше тұжырымдары бойынша жазылуы ықтимал. Сыртқы беті:*

**Конспект тақырыптары**

1.Фантастика және футурология

2.Д. Беллдің болашақ туралы пайымдаулары

3.Рим клубының болжамдары және оның шынайылығы мен мифологиялық сипаты

4.Ерегі мен фантастикалылқ болжамдардың арақатынасы

5.Әлеуметтік мифтер мен әлеуметтік болжамдар

6.Жаратылыстанулық болжамдар т.б.

|  |
| --- |
| **ӘЛ-ФАРАБИ АТЫНДАҒЫ ҚАЗАҚ ҰЛТТЫҚ УНИВЕРСИТЕТІ****Философия және саясаттану факультеті****Философия кафедрасы**КОНСПЕКТТақырыбы: ХХХХХХХХХХХХХХХХХХХХХХХХХХХМАМАНДЫҚ «6Д020100 – философия»Орындаған:ХХХХХХХХХТексерген: ХХХХХХХХХХ Алматы қ., 2014 |

Әдістемесі мен технологиясы: *Кемі 15 бет, жоспары болуы тиіс, Сырты компьютерге терілген, мазмұны міндетті емес; Мазмұнын орындаушы баяндап беруге әзір болуы тиіс, кейде экстрендік білім тексеру бойынша жалпы реферат мазмұнынан үш сұрақ қойылады, докторант сол бойынша бағаланады. Тақырыптың толық ашылғандығы, орындаушының тақырыпты ашқандығы, қажетті әдебиетерді дұрыс пайдаланғандығы т.б. толық ескеріледі. Бұл докторанттарға берілгендіктен ғылыми сілтемелер көрсетуі, әрбір бөлім бойынша қортынды шығаруы да міндеттеледі. Бірнші бетте жоспар құрылады, ол екі тарау бойынша кемі екі тараушамен құрылуы тиіс. Үш бөлімшеден де жасауға болады.Соңында міндетті түрде пайдаланған әдебиеттер тек сілтемеде көрсетілген формада болуы тиіс. Мерзімінен кешіккен рефераттар қабылданбайды. Плагиаттар қатаң қадағаланады, болған жағдайда ол мүлде бағаланбайды және сол докторантқа қайта қорғауға рұқсат етілмейді. Бағалану өлшемі максимум – 6 баллды құрайды. Рефераттан айырмашылығы автор өзінің ойын білдірмеуге де болады, мәселе, сол тақыырп бойынша берілген материалды толықтай игергендігі болып шығады.*

**СОӨЖ №3.** Гендерологияның қазіргі заманғы өзекті мәселелері: ашық пікірталас

**Әдістемесі мен технологиясы**. Әрбір докторант өзінің жеке пікірлерін білдіреді. Ол аудиторияға байланысты уақытпен шартталады. Шамамен 5 минуттан 3 рет сөз алу көзделеді. Пікірталас барамында тақыырптан ауытқымау, ойларын діл, анық жеткізу, философтардын сілтемелер алу оқытушы тарапынан қадағаланып отырылады. Сонымен қатар айтылған пікірлердің жаңашылдығы мен тың ойлары жоғары бағаға ие болады. Бұл да 6 баллмен бағаланады. Пікірталастар тақырыбы өзгеруі де ықтимал. Мысалы, «Қазіргі заманғы отбасындағы ажырасу мәселелері» тақырыбы бойынша мынадай пікірталастар мен пікірлер айтылады.

*Үлгі:*

1 Докторант: Менің ойымша, ажарасудың себебі: Жауапкершілікті сезінбеу мен өмірді байсалды деп түсінбеушілік. Өмір жеңіл-желпі «жетпіс-сексен жылда әйтеуір сүріп тастайтын» шоу емес. Постмодерндік өмірді театрландыру мен прагматистік индивидуализм жаһандану жағдайында біздің сана-сезіміміз бен ділімізге айтарлықтай ықпал етуде. Сондықтан, бұл тұста ең басты түйін: жанұялық өмірдің өмірмәнділік жауапкершілік екендігін жастардың санасына сіңірумен келіп түйінделеді және бұндай насихаттың өзі ата-ананың жауапкершілігі болып жүктеледі. Бүгінгі күнгі біздің қоғамымыздағы жастар арасындағы суицидтің белең алуының түпсебептерінің бірі де – осы ғаламдық жауапкершіліктерді ұғынбаудан туындап жатады. Осы тұста Ж. Молдабековтың қазіргі заманғы руханияттық мәселелерді толғана келе: «Олай болса, елдің берекесі – ынтымаққа, әр азаматтың еңсесін көтеретін жетістіктерге, үндестік пен ұмтылысты үйлестіретін жауапкершілікке мұқтаж»,-деген тұжырымдарының маңыздылығы өздігінен-ақ түйінделеді.

Жанұялық өмір – ғарыш заңдылығына негізделген, түпмәні ұрпақтар сабақтастығы мен сандық-сапалық дамуды қамтамасыз ету қызметін атқаратын, бүгінгі адамзаттың «бар болуын» әрі қарай жалғастыру үшін тағайындалған обьективті қағида. Жанұялық жауапкершіліктерден қашып барып ажырасу – түптің түбінде басқа жазықтықтағы ғаламдық жауапкершіліктерге соқтырады.

2 Докторант: Менің ойымша, қанағатсыздық. Ол тек материалдық жағдайға ғана қанағаттанбау емес, өзінің жұбына және жалпы өмірге деген қанағатсыздық, өзінен жоғарырақ мәртебеге көтерілгендермен өзін салыстыру және бастапқыдағы өмірдің шаттығын асыра бағалау мен бүткіл өмірді «қызықты шоу» деп танудан т.б. туындап жатады. Осындай адамның өзі біле де, сезе де бермейтін бейсанадағы жалпы қанағатсыздықтардың қандай-да бір қобалжуларға жетелейтіндігі, сайып келгенде, отбасының бұзылуына алып келеді. Егер бұл қанағатсыздық сезімі күшейіп кеткен жағдайда, ол психоаналитикалық тұрғыдан зерттейтін және сауықтыратын ауытқуға да айналып кетеді. Әрине, материалдық тұрғыдан қанағатсыздық белгілі бір деңгейде, ізгілікті бағытта жүргізілсе, дәулетті тұрмысқа ұмтылу үшін қажетті сапа. Бірақ бұл жердегі мәселе, жалпы экзистенциалдық, тіпті онтологиялық деңгейдегі қанағатсыздықта болып отыр, яғни, бұны «жалпы барлық нәрсеге қанағаттанбау синдромы» деп атауымызға да болады.

Осы қанағатсыздықтың екінші бір қыры – бастапқыда болашақ жары туралы идеалды модель құрудан туындайды. Мифологиядағы «асыл ханзада», «сегіз қырлы, бір сырлы жігіт» немесе «хор қызындай сұлу жар», «он екіде бір гүлі ашылмаған қыз» т.б. сияқты арман-мұраттарды бүгінгі күнгі шындық өмірмен «алмастырып алады». Сайып келгенде, өмірдің шындығының бұндай еместігінен, өзінің идеалы мен нақты жұбының үндеспейтіндігінен екеуінің бір-біріне деген көңілі толмаушылығы мен қанағаттанбау сезімі басталады. Алдын-алу жолы: «өмір деген ертегі емес» деген нақты тұжырыммен шешімін табады және осы бейсанадағы адамның өзіне де аңғарылмай қалатын «идеал қуушылықты» санаға шығарып, түсіндіріп берумен, тіпті әрбір адам өзіне-өзі түсіндірумен де жалғасын табуы тиіс. Ұлттық таным-түсінік бойынша «шүкіршілдік», «алтынның қолда барда қадірі жоқ» қағидалары үстемдік етуі тиіс.

**СОӨЖ №4.** Болмыс пен Бейболмыс арақатынасындағы әлемді жаңа тұрғыдан түйсіну: сөзжұмбақ құрастыру.

**Әдістемесі мен технологиясы**. Өтілген үш тақырып бойынша 20 пункттен тұратын сөзжұмбақтар құрастыру. Әрбір докторант өз бетінше 20 пункттен тұратын сөзжұмбақ құрастырып береді, бірақ жауаптары жазылмаған болуы тиіс, оны оқытушыға тапсырады, сол сәтте оның жауаптарын өзінің анық білетіндігі экстренні тексеріледі.

Дайындалған сөзжұмбақтарды шешу үшін ол докторанттың өздеріне беріледі, өзі дайындаған нұсқа өзіне келмеуі қадағаланады немесе басқа топтар дайындаған сөзжұмбақтар беріледі. Оны дұрыс не, теріс шешкендігі сол сәтте тексеріледі. Жасырылған сөздер нақты және барынша тұрақты, ғылыми мәнді болып келуі тиіс. Дата немесе мағынасыз сөз болмауы тиіс. Мысалы; 2. «деп....» арғы жағын табыңыз. Жауабы: «ойлаған». Жасырылған сөздер қайталанбауы тиіс. Қойылған балл (максимум 6 балл) сөзжұмбақтың нешеуін шешкендігі бойынша анықталады. Мысалы, 12 сөз жасырылған болса, әрқайсысына 2 балл беріледі деген сөз.

*Үлгі*

*Курсивпен берілгендер көлденеңінен, қалыпты сандармен берілген тігінен: мысалы;* 1 (қалыпты) *–* болашақты болжаушы маман; *2 (курсив)*- физикадағы бостықты білдіретін ұғым т.б.

|  |
| --- |
| 1 |
| *2* | 2 | 3 | 4 | 5 | 6 |
| *3* |  |  |  |  |  |
| *4* |  |  |  |  |
| *5* |  |
| *6* |  | 7 | 8 | 9 |
| *7* |  |  |  |  |
| *8* |  |  |  |  |
| *9* |  |
| *10* |  |  |  |  |
| *11* |  |  |
| *12* |  |  |

**СОӨЖ №5. Өтілген тақырыптар бойынша шығармашылық тест сұрақтарын беру.**

**Әдістемесі мен технологиясы**. Шығармашылық ойлау тестілері таратылады. Әрбір студент өзі белгілеген жауаптарын түсіндіріп беруі тиіс. Бұнда жауаптардың дұрыс немесе теріс екендігі маңызды емес, докторанттың өзінің ойын негіздеуі маңыздырақ. Олар мынадай бағыттарда құрылады.

*1. Философияның барлық категориялары болмысқа кіреді, неліктен оларды бөлек-бөлек ажыратқан?*

*А) болмыс орталық, жалпы категория болғандықтан, басқа жалқы ұғымдарды нақтылай зерттеу үшін*

*В) кез-келген нәрсені топтап, жіктеп зерттеу үшін*

*С) бұлай бөлу де, бұлай зерттеу де шарты*

*Д) бұлардың бәрі болмысты құрайды, сондықтан арнайы категория деп оларды қарастырмау керек.*

*2.Өнер мәдениетке енетін болса, арнайы өнер философиясын қарастырудың қажеттілігі қанша?*

*А) Мәдениетке өнер енбеуі мүмкін*

*В) мәдениет салаларын жіктеу қажеттілігіне байланысты*

*С) бұның қажеттілігі айтарлықтай қажеттілік емес*

*Д) бұл жалпы мен жекенің қатынасы бойынша алынған*

*Е) бұл аса маңызды мәселе болып табылмайды*

*3. Адасу жалған болғанда:*

*А) қателік болады*

*В) өтірікке ұласады*

*С) адасу үшін қателікке айналады*

*Д) ақиқат болып шығады*

*Е) жалған адасу деген болмайды*

*4. «Әлемдік ақыл» түсінігі ақиқат па?*

*А) мистикалық ақиқат*

*В) ақиқат болуы мүмкін*

*С) белгісіз*

*Д) философияда бұл шешілмейтін мәселе*

*Е) мәселенің қойылуының өзі қателік*

*6. Егер сенімді дәлелдесе, ол:*

*А) ақиқатқа айналады*

*В) дәлелдеу мүмкін емес*

*С) сенімнің де өз дәлелдері бар*

*Д) бұл күрделі проблема*

*Е) дәлелдесе де сенім күйінде қала береді*

*7. Болашақтың өткенге айналуы қай сәтте?*

*А) осы шақ арқылы оны жүріп өткенде*

*В) болашақ үнемі болашақ күйінде, жақындаған сайын алыстай береді*

*С) өткен мен болашақтың диалектикасы бойынша*

*Д) уақыт кері аққанда өткен болашаққа айналады, болашақ өткен болып шығады*

*Е) егер даму циклды болатын болса, болашақтың барлығы да өткен*

*8. Дүние барлық жерде, ал ол жоқ жерде ше?*

*А) хаос*

*в) Ештеңе*

*с) жоқ жер болмайды*

*д) өзге болмыс болуы мүмкін*

*е) мәселе мәнсіз*

*9. Тәндік болмыстан ажыраған «Мен», бұл не?*

*А) адам болмысының өткіншілігінің қалдығы*

*В) «Мен емеске» айналады*

*С) адам болмысының мәңгілік «Мені» болып сақталады*

*Д) ажырағаннан кейін жалпы «Мендерге» тоғысады*

*Е) бұл да Ештеңеге өтеді*

**СОӨЖ №6.** Эссе: Әлемнің жоқтан пайда болуы туралы замануи толғаныс.

**Әдістемесі мен технологиясы.** Эссе көлемі Екі беттен кем емес және мазмұнда философтардың пікірлері қамтылуы тиіс, сонымен қатар автордың өзіндік шығармашылқ ойлары философиялық деңгейде құрылуы керек. Оның да бағалу өлшемі 6 балл. Эссенің мазмұны мен сапалылығына байланыты бағасы көтеріледі.

*Үлгі*

**Адамзаттың жаңа келбеті (Эссе)**

Бұл мәселеде біз: «Перспектива орталығы – адам, сол сәтте ол әлемді құрылымдаушы. Адам ұзақ уақыт бойы ұсынғандай, статикалық орталық емес, эволюцияның шыңы мен осьі» деген сияқты оптимистік ұстанымдарды негізге ала отырып, адам әлемді қалай құрылымдайды деген сияқты сауалдар мен тұжырымдарды алғышарттар ретінде қоя аламыз.

Біздіңше, адамзат шамамен осы ХХІ ғасырда, мүмкін ортасына, соңына таман, өзінің мәңгілік болуының қамын қайтадан түбегейлі жаңаша түрде ойлай бастайды. Бұл «жаңаша ойлау» философиялық идеялардан бастау алуы тиіс деп топшылаймыз және ол саяси арнадағыдан мүлде кеңірек «космогеоэволюциялық жаңаша ойлау» болуы тиіс. Сонымен қатар, Ч. Дарвин, Ламарк сынды биолог ғалымдар тұжырымдағандай, ағзалардың табиғи ортаға бейімделуімен қатар, табиғи орта мен ғарыш заңдылығының оларды еріксіз түрде бейімдеуі де болатындығын (мысалы, табиғи сұрыпталу) негізгі алсақ, адамның саналы түрде табиғаттың бейімдеуін өзінің бейімделуіне ұштастыруға мол мүмкіндіктері бар екендігін де ұмытпағандығымыз жөн.

Бұл тұста,  біз, 1883 жылы Френсис Гальтон ұсынған Евгеника түсінігін және оның позитивті бағытын негізге аламыз. Бірақ бұл ілімді гуманистік тұрғыдан түбегейлі реконструкциялап, жалпыадамзатқа ортақтандырып, ғылым этикасы тұрғысынан ратификациялап, ең бастысы нәсілдік-гендік немесе әлеуметтік-саяси кемсітушіліктерінен арылтып, «неопозитивті евгеника» деген атау бере отырып ұсынамыз. Нақтырақ айтқанда, бұл ілімнің тек қана «жаңа адам жасау» формасын сақтап қаламыз да, оны қалай қалыптастыру қажеттігі бойынша мазмұнын түбегейлі өзгертеміз және «неопозитивті гуманистік неовгеника» деп те атай отырып, қағидаттарын қысқаша былайша туындата аламыз:

- адамның сыртқы ортаны ғылыми-техникалық құралдармен өзгертуі емес, өзін түбегейлі төңкерістік тұрғыдан қайта құруға, тұтас биопсихофизиологиясын өзгертуіне бағытталады;

- буддизмдегідей, аскетизмдегідей бейтараптылық немесе тек психологиялық ықпал ғана емес, табиғат пен ғарышқа бейімделгіш-икемделгіш белсенді интроспекциялық өзгерту болып табылады;

- бір актімен ғана шектелмейді, қажет кезінде дүркін-дүркін шексіз төңкерістік өзгертумен жалғасып отырады; Бұны Т. Шарденнің «Омега» нүктесімен ұқсастырып барып түсінуге болады (бірақ бір ғана конус емес, адамзат эволюциясында осындай бірнеше конустар түзілімі бар тәрізді).

- адамзаттың мәңгі өміршеңдігін қалайтын табиғи эволюцияның қажеттіліктері мен сұраныстарының ыңғайымен экстенсивті немесе еріксізден, амалсыздан емес, ерікті және интенсивті түрде ғарыштың сұраныстары мен талаптарынан да Асып Түсетіндей деңгейде болады;

- егер де «әлеуметтік танатос» бар деп болжамдасақ, онда «әлеуметтік эрос» та бар болғандықтан, ол өз қуатын имманентті жағдайда осы эростан алуы тиіс т.б. *(Б.М. Аташ Евгениканың жаңа мәселелері//Тамыр журналы.-2015.-№1.-15-24бб).*

**СОӨЖ №7.** Руханилық, адамгершілік, рухани құлдырау, ұлттық мораль туралы заманауи терминдер бойынша сөздік құрастыру.

**Әдістемесі мен технологиясы.** Моральдік-рухани саладағы бұрын соңды философиялық сөздікте беріле бермейтін сөздер мен ұғымдарды категориялар ретінде алып, оларға түсіндірмелер беру, ол шағын сөздік немесе глоссарий түрінде болуы тиіс. Анықтама берудің ережелері қатаң сақтаулы қажет. Ол кемі бес ұғымнан құралып, мазмұны толық ашылуы қажет. Плагиат болмауы тиіс. Бұның да бағалау өлшемі де 6-балл. Ол сөздікке анықтама беру үлгісімен, автордың өзінің ойын толық жеткізе алуымен, ұғымдардың сирек кездесуімен т.б. бағаланады. Докторанттардың бірін-бірі қайталмамауы қадағалануы тиіс. Кей жағдайда түсініктеме берілетін ұғымдарды оқытушы өзі ұсынады. Тіпті болмаса, автордың оған деген жаңа өзіндік түсіндірмесі маңызды болып шығады. Себебі, қашанда, бір ұғымға бірнеше анықтама беруге болады. Анықтамалар неғұрлым дәл анықталған болса, соғұрлым оның құндылығы да арта түседі.

*Үлгі:*

*Он сегіз мың ғалам* – әлемнің сан алуан күрделілігі мен шексіздігі, шетсіздігі мен жасампаздығы, ақиаттығы мен мәңгілігі туралы ғарыштық-болмыстық түсінік ретінде орныққан концепт.

*Тылсым дүние* – адам танымының шегін білдіретін және әлем өзінің ішкі мән-мағынасын өзінде сақтайтындықты тұспалдайтын, дүниенің асқақтығы мен қыр-сырының танылмаған жұмбақ құбылыстарының бар екендігін ұғындыратын рухани және заттық болмыстың бірлігін білдіретін пайымдау үлгісі.

*Жарық дүние* – адам өмірінің осы дүниеге келуінің мағыналылығын біл-діретін, оптимистік пен өміршеңдікті, әрекетшілдік пен жігерлілікті сипаттайтын әлемнің кеңдігі мен асқақтығын, шексіздігі мен әсемдігін бағалай білу қажеттігіне шақыратын ұлттық таным түсініктегі терең фило-софиялық ұғым.

*Жалған дүние* – алдамшы, уақытша өмірді және тұтас әлем мен адам болмысының өткіншілігін, өзгермелілігін түйсінуден туған алаңдаушылық көңіл-күй мен тіршілікке деген тойымсыздықты, өмірге деген бағалау-шылық көзқарасты білдіретін түсінік.

*Дала* – табиғат байлықтары мен оның сұлулығына сүйсінуден туған елі мен жерінің ұлан-байтақ кеңдігін қастерлей білуге шақыратын тіршілік ортасы туралы ұғым.

*Намыс* – қазақ этикасындағы және ғұмыр кешу дәстүріндегі маңызды өмірмәнділік ұғым. Ол – өзінің қадірін өзі толықтай сезіне отырып, асқақ-тығы мен өршіл рухын кез келген жағдайда да сақтай білудің өлшемі болып табылатын адамның ішкі сезімінен туындап шығатын өзгелер алдындағы беделінің тұғыры. Қарама-қарсы түсініктері – ынжықтық, мәнжі, ез, жасықтық.

*Шүкіршілдік* – қазақтардың таным-түсінігіндегі этикалық-психология-лық қасиет. «Барға қанағат, азға салауат», «Бұйыртқаны осы болды» деген сияқты қанағатшылдықпен байланысып жатқан халық мәтелдерімен тұжырымдалады. Қарама-қарсы ұғымдары тойымсыздық, қанағатсыздық, құнығушылық т.б.

**СОӨЖ №8.** Жаһандануды заманауи философиялық тұрғыдан талдау: пікірталас жүргізу

**Әдістемесі мен технологиясы.** Электронды пікірталасқа қатысу. Оны екі түрлі арнада өткізуге болады: біріншісі, оқытушы-профессордың ұсынған сауалы бойынша әрбір студент өзінің жеке пікірлерін білдіреді, ол электронды поштаға жіберіледі, екіншісі, басқа да ақпараттық желілер арқылы баршаға ашық пікірталастар, конференциялар, пікір қалдырулар т.б. бойынша жүргізіледі. Бірінші бағыт бойынша мынадай шығармашылық ойды дамытатын философиялық мәселелер қоюға болады: «Жаһанданудың интенсивтілігі мен экстенсивтілігі», «Жаһандану мен неожаһандану, постжаһандану», «Жаһандану жағдайындағы адамзат қоғамының болашағын қалай елестетесіз?». Берілген пікірлердің тиянақталығы, докторанттың ой өрісі, сапасы мен төлтума идеялылығы, философиялық деңгейде болып келуі т.б. бағалау өлшемінің негіздері болып табылады. Пікірлер жарты бет пен бір бет аралығында болуы тиіс, бірін-бірі сол күйінде қайталамауы назарға алынуы қажет.

Екінші бағыт бойынша оқытушы-профессор үшін еркін пікірталастарды бақылау қиынға соғады, дегенмен, ойдың дәлелденуі мен нақтылығын анықтау үшін бұл тұста докторанттар санын шектеуге болады. Таңдалынып алыған 4-5 докторант жеткілікті болып шығады.

*Үлгі:* Тақырып: Жаһандануды заманауи философиялық тұрғыдан талдау

*1 Докторант*: Жер бетінде сан мыңдаған жылдар бойы тіршілік еткен адамзат бүгінгі заманда адам мен табиғаттың, қоғам мен әлемнің органикалық бір тұтастығы, адамзаттың ортақ тағдырға негізделгендігі жөніндегі идеяға қайта оралып отыр. Бүткіл адамзатты толғандыратын ғаламдық мәселелер, экономикалық-саяси, мәдени-әлеуметтік біртұтас кеңістік құру әлемдік қауымдасудың жаңа сатысына өрлеуді қажет етеді. «Бірлік болмай, тірлік болмайды» деп жалпы бүтіндік идеясын болмыстық және ғұмыр кешулік тұрғыдан қысқа ғана тұжырымдаған халқымыздың даналығы бүгінгі күнгі жаһандану үдерісінің жалпылама түпкі концептісі болып табылады. Ал ғылыми-теориялық тұрғыдан зерделеуде қазіргі ғылыми таным аясында қолданылып жүрген құрылымдық-функционалдық талдау, тарихи-салыстырмалы зерделеу, анализ бен синтез, феноменологиялық тұрғы т.б. әдістерді қолдана отырып, оның мәні мен мазмұнын жан-жақты ашып көрсетуге мүмкіндік аламыз. Алдымен, «жаһандану үдерісінің түп негізі мен шығу тегі» туралы мәселені аренаға шығара отырып, одан соң ол жалпы түбірлестік ұғым, күрделі феномен болғандықтан, құрылымы мен жеке бөліктерін саралап көрсетуді мақсат етеміз. Яғни, жаһандану процесінің генезисі мен құрылымын саралау түпкі зерттеу бағытымыздың іргелі шарты болып табылады. Жаһандану генезисін сараптауда, оның негізгі атрибуты болып табылатын табиғи-тарихи түрде ынтымақтастық пен бірлікке ұмтылу беталысының түп бастауларын қарастырамыз. Осы «бірлік» идеясы адамзаттың есте жоқ ескі заман тарихына көз жіберсек, оның стихиялы түрде іске асқан алғашқы формаларына кезігеміз. Алғашқы қауымдық құрылыс қоғамының өкілдері антропогенездегі адамның жер бетінде әр түрлі аймақтарда қатар пайда болғандығы туралы теорияға сәйкес, өздерімен бірге жарыспалы түрде тіршілік етіп жатырған басқа қауымдастықтарды алғашында білген жоқ деп топшыласақ, олар бірнеше шағын қауымдастықтардан құралған локальды тіршілік етудің адамзат эволюцияциясындағы бастапқы үлгілерін қалыптастырғандығы шындық.

*2 Докторант:* Бүгінгі замандағы антиглобалистер пікірлерінің жаһандану фобиясы да осы процестің империялық сипат алып кетуі мүмкіндігіне байланысты үрейленуге келіп тоғысады. Бұл үрей – тарихи сананың жаңғырығы, империализмнің іске асып кетпеуінен сақтандыратын, алдын алатын психологиялық қорғаныш механизмі, адамзаттың тұтастануындағы полиэтникалық құрылымды сақтаудың ниеті болып табылады. Бірақ, осы орайда, жаһандану процесі мен империализм түсінігі байланысты емес, керісінше, мазмұны ұқсас болғанмен, формасы қарама-қарсы, бір-біріне сыйыспайтын тенденциялар болу керектігін және бұл үдеріс империализмге айналып кетпеуін қатаң қадағалау қажеттігін баса көңіл бөлінуі тиіс.

Демек, адамзат тарихындағы жаһандану үрдістері табиғи эволюциялық қауымдасудан революциялық интеграцияға ауысқандығын байқауымызға болады. Себебі алғашқы қауымдық құрылыстағы қауымдасу тенденциясы кейіннен бәсеңсіп, жеке дара этностардың дербес локальді өмір сүретін көптүрлілігінің құрылуын қамтамасыз етті. Тек ұлттық рухы әлсіз, этникалық тұтастығы дамымаған қауымдастықтар ғана, жоғарыда атап өткеніміздей, ықпалды этностарға эволюциялық жолмен, бірте-бірте сіңісіп кетіп отырды. Бұл үдерістің механикалық жүйесін қысқаша былайша атап өтуімізге болады: 1) Бірігу; 2) Кірігу; 3) Тұтасу; 4) Бірегейлену.

Ал интеграцияның революциялық көрінісі байырғы қауымдасудың интенсивтілікке ұмтылған, көбінесе бейбіт емес жолмен жүргізілуінен байқалады. Демек, «бүгінгі жаһандану формасы жағынан – табиғи эволюциялық қауымдасу ма, әлде тарихтағы революциялық интенсивтендіру ме?» деген логикалық сауал туындайды. Осы стихиялы қауымдасу мен революциялық бірігу ұлттар мен ұлыстардың горизонтольды өрлеуіне, яғни кеңістік аймағын құруға және ұлғайтуға көбірек ұмтылса, бүгінгі жаһандану, негізінен алғанда, вертикальды векторды, яғни жоғары өрлеу мен дамуды басшылыққа алады.

**СОӨЖ №9.** Ақпараттық қоғам мен қауіпсіздік туралы жаңа глоссарий құрастыру.

**Әдістемесі мен технологиясы.** Бұнда кемі 10-15 ұғымдар мен түсініктер болуы тиіс. Докторант сол ұғымның шынайы мағынасын ашып беруі қажет. Дегенмен, бұрын қолданылған сөздіктерді пайдалаунға болады. Ол анықтамаға қарағада барынша еркін. Ең бастысы сол ұғымды толықтай ашып беру көзделеді. Сонымен қатар осы тақырып аясынан шығып кетпеуі тиіс.

*Үлгі.* «Әлемнің қазіргі заманғы ғылыми-жаратылыстанулық бейнесінің заманауи философиялық мәселелері» тақырыбы бойынша.

**Априорлы** – тәжірибеге дейін және одан тәуелсіз болатын білім. Априорлы түсінігі дұрыстығы тәжірибемен дәлелденбейтін және терістелмейтін білім деп те түсініледі. И. Кантта ұғымдық емес форманы иемденсе де, кеңістік пен уақыт таза априорлы, бірақ оған қабылдауды қоспаса ешқашан танымға жетуге болмайды.

**Қазіргі заманғы теориялар** – ХХ ғасырдағы жаратылыстану және техникалық ғылымдардың қауырт дамуы нәтижесінде шыққан теориялар. Онда кейбір философиялық категориялар өзгерген, жаңарған теориялық қарастыру жағы кеңейіп, оларды тәжірибеде тексеру мүмкіндігі азайған немесе мүлде жоқ.

**Антидүние** – ғалымдар қиялындағы антизаттардан құралған әлемнің бір бөлігі. Антидүние туралы алғашқы болжамды Поль Дирак ұсынды. Бұл антибөлшектер – антиатом, антинейтроно және т.б. бөлшектерге сәйкес шығарылған. Бірақ ол әлі дәлелденген жоқ, қазіргі күнде бұны жетілген аспаптар да анықтай алмайды.

**Көп өлшемді кеңістікті әлем** – «осы кеңістіктен» басқа көп өлшемді кеңістіктердің де болуы мүмкін екендігі туралы қазіргі заманғы теориялық болжам. Түзу – бір өлшемді, жазықтық екі өлшемді, осы кеңістік үш өлшемді. Физикалық теорияларда осы үш өлшемнен басқа 4,5,6,... өлшемді параллельді өмір сүретін кеңістіктер болуы мүмкін. Онда уақыт ағымы да басқаша өтеді.

**Риман кеңістігі** – Евклидтік емес кеңістіктің бір түрі. Ол риман геометриясы, риманның эллипстік геометриясы түсініктерімен анықталады. Онда Евклидтік кеңістіктің бес постулатына өзгерістер енгізумен анықталған, бұнда қисайған кеңістік жөніндегі түсініктер осы кеңістікті елестетеді.

**Мүмкін болатын әлем** – нақты болмысқа баламалы түрде ойланылатын жобаланған болмыс. Қазіргі шындық болмыстың басқа мүмкін баламаларының бірі ғана (шексіз бостықта шексіз көптеген әлемдер бар) деп түсіну прогностикалық модельдерге әкеледі. Ықтималдық теориясы бойынша – осы әлем кездейсоқ ақиқат.

**Әлемнің материалдық бірлігі** – детерминизм, себептілік, бейнелеу сияқты өзге де принциптермен ажыратылмастай бірлікте болатын материалистік монизмнің негізгі принципі.

**Субстанция** – қазіргі заманғы философияға дейін сақталып келген, өзгеретіндерге қарсы өзгермейтін тұрақты, өзінің арқасында, өзімен-өзі өмір сүретін, бәрінің негізінде жатырған мән, түпнегіз немесе алғашқы зат, бастама, ең ақырғы мағыналы негіз және т.с. қасиеттерге ие болатын метафизиканың ең негізгі категорияларының бірі.

 **Өз себебі өзіндегі** – детерминистік себептердің себебі тізбегіндегі ең ақырғы, оның себебі болмайтын түпкі себеп. Спинозада (сausa sie) ол құдайға айналған.

**Монизм** – бәрінің бірлігі жөніндегі, бір ғана субстанцияны мойындайтын (энергия монизмі, материя монизмі, рух монизмі, байланыстар монизмі) дуализм мен плюрализмге қарама-қарсы түсінік.

**Дуализм** – біріктірілмейтін, бірақ қатар өмір сүретін екі принцип, дүниетаным, таным принципі. Мысалы: Платонда – шынайлық әлемі мен пікір әлемі, манихейлікте – ізгілік пен зұлымдық, Декартта – жан мен тән, яғни екі субстанциялықты меңзейтін түсінік.

**Эфир –** (грек тілінде – бұлт үстіндегі ауа мағынасында) нәзік алғашқы зат, төрт субстанцияның (от, су, ауа, жер) алғашқысы, бесіншісі элемент, ай үстіндегі аспан кеңістігін толтырып тұрады. Физикада барлық денелерге өтетін әлем кеңестігінің толтыратын гипотетикалық нәрсе. Көне мистикалық түсініктерде жарық түріндегі сакральдық негіз.

**Астральдық сәуле** – көне Ассирия-вавилондық және Египеттік дүниетанымдағы жұлдыздың, жарықтың әлдеқандай негізгі күші, ықпалды өріс түрінде түсініледі.

**СОӨЖ №10.** Эссе: Адамзат болмысының өміршеңдігін сақтаудың бағдарлары.

**Әдістемесі мен технологиясы.** Эссе көлемі Екі беттен кем емес және мазмұнда философтардың пікірлері қамтылуы тиіс, сонымен қатар автордың өзіндік шығармашылқ ойлары философиялық деңгейде құрылуы керек. Оның да бағалу өлшемі 6 балл. Эссенің мазмұны мен сапалылығына байланысты бағасы да көтеріледі. Бұл эссенің негізгі ерекшелігі әрбір докторатқа бір-бірден емес, бәріне бір тақырып берілуі тиіс. Себебі, сол тақырыптың ашылуы мен ашылмауы ғана салыстыралатын болады.

*Үлгі.* Тақырыбы: «Тарихтың шынайы бейнесін түйсіну».

.........Жеке адамның субьективизмі мен индивидуализміне аналогия құра отырып, бүгінгі дәуірді өткеннен оқшаулау.Осы орайдағы бүгінгі ғылыми танымның әдіснамалық зерттеулерінің басты ұстанымы – тарихтың тұтас рухын бөлшектеп дифференциациялау. Шындап келгенде, белгілі бір ұлттың генетикалық тұтастығының жалпыадамзаттың тұтастыққа келіп тоғысатындығын жалпы мен жекенің қатынасы ретінде түйсінуімізден үнемі айнымауымыз керек. Жалпыадамзат ХІХ ғасырдағы социологиядағы органикалық мектеп тұжырымдағандай, қоғам тек қана горизонтальді жағынан ғана емес, вертикаль бойынша да органикалық тұтастықты құрайды. Яғни, қоғамның бүтіндігі мен өзіндік даралығы тұтас тарихты қамтиды. Ол тек жай ғана, эволюция немесе К.Г. Юнг тұжырымдағандай ұжымдық бейсаналық арқылы ғана байланыспайды, тұтасынан физиологиялық-психологиялық-рухани бірлік арқылы ғарыш аясында біріге алады. Сондықтан бүгінгі қоғамның прогресі жалпыадамзаттық эволюцияның қателіктері мен жетістіктерін өзінің өн бойына «эволюциялық жады» арқылы сіңірген. Ендеше, өткен тарих пен бүгінгі прогресті және келешектегі болашақты бір ғана организмнің өмірі, бағдары, нысаны, мақсаты мен міндеттері деп түйсінген абзал. Осы мәселенің теориялық жағын онтологиялық тұрғыдан Б.Сатершинов былайша ашып көрсетеді: «Осылайша «өткен шақ-осы шақ» оппозициясы өзінің «осы шақ - болашақ», «өткен шақ - келешек» сынды модификацияларына ие болады». Ендеше, «өткен-осы-болашақтың» тұтастану адамзат тарихының органикалық бірлігінің уақыт бүтіндігі аясындағы жеке екендігін паш ете алады.

Олай болса, бүгінгі күнгі адамзат өткен мен болашақ алдында өзінің қателіктері мен жетістіктері үшін «жауап беруге» тиіс. Бірақ, тұтас адамзат эволюциясы деп атауға болатын мегаорганизм, ғарыштық бүтіндіктің еркі алдында, оның аясына енетін болғандықтан, өзінің еркін тежейді десе де болады.

Олай болса, белгілі бір кеңістіктегі белгілі бір ұлыс немесе мемлекеттің әлеуметтік-қоғамдық әрекетіне тұтас адамзат немесе керісінше ол адамзат алдында жауап беруі тиіс. Бұл бүгінгі экологиялық мәселелерден-ақ еріксіз түрде байқала бастады. Сондықтан тарихи зерде мен жады рухының тұтастығын естен шығармасақ, тарих пен эволюция алдындағы жауапкершілік пен парызымызды орындасақ, олар өзінің ішіне бүккен шынайы құпиясын аша түспек.

Қорыта айтқанда, миллиондаған жылдардан жалғасып келе жатырған адамзат эволюциясы мен мыңдаған жылдар бойы сабақтасқан тарихтың алдында 200 жылғы «позитивті ойлау» деп аталып жүрген өлшемнің уақытша, өткінші сәт қана екендігін естен шығармасақ, обьективті уақыт ағымы игілікті қажеттіліктер мен мүдделерді өзінің ырқы бойынша құндылықтар аясында жүзеге асыра бермек, бұл метатарихи үдерістің пайымдау беталысына келіп тоғысады. Белгілі тарихшы Б. Аяған: «Сондықтан кәсіби тарихшылар қазіргі ғылым дағдарысын мойындай отырып, оны жеңудің жолдарын іздестіруді ойластыру керек. Теориялық-әдіснамалық дағдарыстың себептерінің бірі зерттеу обьектісінің толықтай анықталмағандығы»,-деп тұжырымдаған ой-пікірін кең көлемде түйсінсек, аталған мәселердің өзекті, әрі түпмәнді екендігін бағамдай аламыз. Немесе, «Жалпы алғанда, бұл жағдаят тек түркі-қазақ халықтарының ғана соры емес, ағартушылық дәуірден бастау алған кезде де ешкім аңдамаған, ХІХ ғасырда өндірістік-техникалық төңкерістермен пәрмен алып, ХХ ғасырда бой бермей кетіп, миллиондаған халықты құрбандыққа шалған, ал қазір жалпыадамзаттың имандылығының ғана емес, табиғаттың өзінің де тағдырлы тамырларына балта болып сілтеніп жатқан тоқсан тұрлі себептерден туындап отырған жалпыадамзаттың жағдаяты»,-деген С. Оспановтың пікірлері де осы позитивтік кезеңнің «өзімшілдік» ыңғайын байқаудан туған дәйекті тұжырымдар.

**СӨЖ №1** Тоффлердің «Үшінші толқын» теориясын түсіндіру

**Әдістемесі мен технологиясы.** Ең бастысы докторант түпнұсқа еңбекпен толық танысуы қажет. Одан соң оны барынша, өз деңгейінде түсінуі тиіс. Келесі кезекте, түсіндіріп беру маңызды. Демек, оқып, түсіну өз алдына бір бөлек мәселе, оны өзгеге түсіндіру, өз ойын жеткізу одан да маңыздырақ мәселе болып табылатындығы ескеріледі. Түсіндірудің уақыты аса маңызды емес, докторанттың түсінгендігі мен түсіндіре алғандығы маңызды болып шығады. Дегенмен, мәтінге байланысты әрбір докторантқа 15-20 минуттай уақыт бөлінеді. Кей сәтте докторанттың ой шашыраңқы болған жағдайда, оқытушы бір бетті немесе бір абзацты таратып түсіндіріп беруді талап ету де қолданылу ықтимал. Ол жазба жұмыс түрінде сол сәтте тапсырылуы ықтимал.

*Үлгі.* «Даналық кітабын»: «Ғашық сырын таба алмай, сарсаң болған ғашықтар» деген жолдарды мысалға алу бойынша түсіндіру.

Түркі халықтарындағы араб-мұсылмандық ренессанс ықпалымен қалыптасқан қазақ даласындағы ойшылдардың көрнектілерінің бірі – Қожа Ахмет Яссауидің махаббат философиясы ғашықтық танымы бойынша теологиялық сипатты басшылыққа алады, жету жолы мен ұмтылуы бойынша – аскеттік стилді қолданады да, суфистік өмір кешу дағдысын уағыздайды. Себебі, адам өміріндегі ең басты идеал мен тіршіліктің мәні, ең жоғарғы саты, абсолюттік деңгей – «құдайды сүю» болып табылады деген ұстанымды негізге алады. Ол ғашықтық тек құдайдың жек басы ғана емес, оның әрекеттері мен жаратушылығын мойындау арқылы, соның нәтижесіндегі әлемнің сан алуандығына сүйсіну жолын, әсемдігі мен асқақтығына масаттану сезімін жалпылама түрде байыптап, дәйектей түседі: «Он сегіз мың ғаламға қайран болған ғашықтар» деген тұжырым осының айғағы. Бұнда танылмайтын тылсымдықты тануға ұмтылыс құштарлығы өзіне ғашықтықты туғызған, ол он сегіз мың ғалам арқылы өзінің сан алуан шексіздігін және адам үшін ғажайып құрылғандығын жариялайды. Сондықтан ойшыл өмірге құлшыныстың орталығы ретінде осы махаббатты түпнегізге айналдырады. Өз ойын «Ғашық сырын таба алмай, сарсаң болған ғашықтар»,-деп тұжырымдаған ойшылда ғашықтықтың өзі оның ішкі сырын білуге ұмтылыс арқылы тылсым бола бастайды, себебі, адам өзінің ғашықтығын саналы түрде түсіндіріп бере алмайды, ол сезім мен интуиция арқылы көмкеріледі, сондықтан оның сыры сол ғашықтықтық құбылысының өзінде жатыр. Құдай және ол жаратқан әлем дүниені көңіл көзімен терең түйсінген адам үшін бұрыннан-ақ «ғашықтық объектісі болып тағайындалған», сондықтан оны сүюге тиісті болу адам ғұымырындағы басты өмірмәнділік модус болып табылады. Махаббаттың экстазы мен өзге әлемге тереңдеп ену құдайға тоғысу мен нұрлануға жетелейтін ішкі психологиялық сана-сезім, сайып келгенде, әлемнің сырын ұғыну мен таным әуелі адамдағы сезімнің болуымен шартталады, одан кейін ол сезімнің құдайға бағытталауы арқылы жаратқан әлемді тұтастай қамтып, сүйсіну басталады. Осы сүйсіну деңгейі бүкіл дүниені танудың бастапқы нұсқасы мен сатысы деген ой ниеті жатыр. Бұл сүйсінудің өзі тек жай ғана тамсану емес, терең психологиялық күй арқылы іске асатын және практикалық әрекеттермен көмкерілген акті болып табылады. Тұңғиық жайбарақаттану мен сезімдік тұрмыс қалпын иеленудің құралы – әуелі Алланы тани және мойындай білу шарты болатын болса, осы тұста Ахмед Яссауидің махаббат философиясының ерекшілігі түпкілікті махаббат болып саналатын жоғары сезімдік деңгейді бастан өткізу. Басқа теологиялық көзқарастарда құдайды мойындау рационалды дәйектеліп, оны құрметтеу керектігі айтылатын болса, суфистік танымда, әсіресе, Яссауи ілімінде оны сүйе білудің шынайы мағынасы толғанылады, осы сүйіспеншілік адамды жайбарақат күйге түсіріп, алаңдаушылық пен өмірлік азаптардан, қиыншылықтардан құтқарады. Сопылық философияны зерделеушілер де оның танымдық қызметін, ақиқатты ашу функциясын айрықша бөліп көрсетеді.

 Оның «Даналық кітабы» – ғұмыр кешуден мән-мағына тапқан, сүйіспенішілікке ұмтылыс шабыттары мен іссіздік енжарлығының «алтын аралығын» ұсынғандай болады, даналық пен парасаттылықтың бастауларын нақты тұжырымдайды. Оның махаббат философиясында тұрмыстық жұптық сүйіспеншілік пен жерлік-физикалық деңгейден жоғарырақ, асқақтап көтерілген өмірмәнділік ұғымдар теологиялық формадағы онтологиялық деңгеймен тоғысады. Сөйтіп, ең жоғарғы деңгей «СҮЮ» құбылысын асқақтандырады, оны түпкі рухани құндылықтың сезімдік-танымдық дәрежесі ретінде орнықтырады. Бұл деңгейде махаббат өзінін-өзі тылсым, қасиетті, қастерлі құндылыққа өтеді. Ол адамның әлемде өзін-өзі ашуының, мәңгілік рухани жетілуінің нақты көрінісіне айналады. Бұның нәтижесі «Хақпен дидарласуға» келіп тоғысатын тұңғиық философияны туғызды. Сопылық дәстүрге енудің негізгі кедергілерінің бірі – нәпсі мәселесі Қожа Ахмет Иассауида ішкі психологиялық ықпал арқылы күресетін екінші жақ, өзінің нәпсісі өзіне қарсы қойылады. Осы тұрғыдан алғанда, дүниенің сыры да, жаратушысы Алла да, оған сенім де, бұның қарсы азғырушысы нәпсі де адамның өз ішінде, сондықтан жағымдыларын оятып, жағымсыздарын саналы түрде ығыстырудың бірлігі Хақ жолына жету деген тұжырым жатыр.

**СӨЖ №2.** Айналмалы кеңістік ұғымын талдау.

**Әдістемесі мен технологиясы.** Докторант осы нақты ұғымды бөліп алып, өз бетінше түсіндіріп беруі тиіс. Ол нақты мысалдар келтірумен жалғасын табады. Бірақ басқа да күрделі тақырыптарды докторанттарға бұл тұста ұсынуға болады. Немесе, салыстырулар жүргізуге де болады.

*Үлгі:* Мифохаос ұғымын түсіндіріп беру

 Мифтегі қолданылу аясы кең мәселелердің бірі – Хаос мәселесі. Дегенмен, ол барлық халықтардың көне мифтік сенімдеріне ортақ мұра екендігі түсінікті. Мәселен, көне Грекиядағы мифтік Бейболмыстық танымның бір қыры **–** қазіргі ғылыми тілмен айтқанда, космогенез бен теогенездегі Хаос ілімінен бастау алады. Осыған орай, ежелгі Грек ойшылы Гесиодтың толғауын мысалға алуымызға болады: «Басында Хаос пайда болды... Хаостан қара түн мен Эреб жаратылды». «Субстанцияның метафизикалық түсінігінен мифтік түсінігіне өтсек, прасубстанция Хаосты мысалға алуға болады». Немесе, «... Ол – хтоникалық» түн, бәрі жаратылатын және қайта оралатын қасиетті хаос». Ал Ригведадағы космогониялық гимнде жырланғандай: «бастапқыда қараңғылық қараңғылықпен бүркемеленген, күн мен түннің айырмашылығы болмаған, өлім де, өлімсіздік те жоқ, алғашқы қараңғы бостық негізгі мән болып табылады. ...Нағыз емес жоқ еді, ол кезде нағыз да жоқ еді»,-деген түсініктер: Кейбіреулер айтады: алдымен мәнсіздік болды, екінші тек жалқы болды. Жоқтан мән пайда болды.

Бұл идеяда Хаос құдайларды да тудыратын ең алғашқы мән, жүйесіздік пен қараңғылықтың бастауы. Бірақ ол таза «енжар Бейболмыс» түрінде көрсетілмеген, құдайлар әлемінен де, «болмыстан да алғашқы» түп бастамалылық, «прасубстанция», болмыстан бұрынғылық (протоболмыстық) қызметте қарастырылады. Ол күні бүгінге дейін көптеген теорияларда, діни ілімдерде жалғасын тауып келе жатырған «жоқтан жаратылған әлем» нұсқасы бойынша алғашқы «нағыз жоққа» сәйкес келеді.

Көне Қытайдағы алғашқы формасыз хаос кезеңіндегі – Инь мен Ян; Хунь-дунь атты хаостың – «Ху», «Шу» атты серіктестері болып, ол кейіннен қайтыс болып, оның орнына әлем мен жердің пайда болуы, 18 мың жылдан кейін алғашқы «жұмыртқаны» жарып шыққан алып Пань-гудің әлемді кеңейтуі және қайтадан әлемге енгізілуі, көне Грекиядағы Гесиодтың «Теогониясында» Хаостың ешқандай сапалары болмайтын және түпкі субъектілерді тудыратын («Қара Түн», «Эреба», «Гея» т.б.) бастапқылығы, Скандинавияның мифтік космогенезіндегі алғашқы түпсіз тұңғиық (бездна) және алғашқы тіршілік иесі Имирдің бастапқы эффектісі, көне Египеттік мифтік сюжеттердегі «Нун» деп аталған алғашқы хаостың бұрыннан бар екендігі т.б. белгілі бір әлемдік түпнегізді ашудың иллюстрациясын бейнелейді. Хаос ұғымына жақын келетін түсініктердің түбірлестігінің (синкретизмінің) көп қызметтілігі *ілкі бастау* болып табылатын монофункционализмге келіп тіреледі. Яғни, атап көрсетілгендей, сан алуан формада, сан қилы оқиғаларда әр түрлі бейнеленгенмен, бәріне ортақ жалғыз ғана қызмет – «бастапқы бастау» болып табылады. Демек, хаостық сюжеттер құрылымының барлығы да ең алғашқылықтың *тылсымдығын* көркемдік түрде баса атап өтуге құрылады, шындығында, ол жай ғана алғашқылықтан *бастапқы мәнге* ұмтылады. Себебі түп алғашқылық қашанда *алғашқы мән* екендігі түсінікті жайт. Кейбір мифтік стильдерде ол құдаймен және құдай типтестермен хронологиялық уақыт бойынша жарыспалы болып келуі мүмкін, бірақ ешқайсысында кейін болып бейнеленбеген. Яғни, хаос – құдайдан кейін болуы мүмкін емес болып шығатын сюжеттерді ғана құрайтындығы туралы тұжырымға келе аламыз.

. Мифтік ойлаудың тылсымға құштарлық стиліне сәйкес, *таза жоқтыққа* құпиялылық таңылмайтын болғандықтан, ол таңдалып алынған **Хаос** болып құрылады. Егер де Хаос – таза жоқтық, өмір сүрмейтіндік болатын болса, бастапқылық қызметін атқарғанмен, тылсымдық, құпиялылық пен құдыреттілік қасиеттерді жамай алмайды. Сондықтан Хаос – барлық тылсымдық пен құпиялылықты имманентті түрде өзінде сақтау үшін белгілі бір «нәрсе» ретінде айғақталған. Сонымен қатар болмыстық болып табылатын: анық, жүйелі, танылатын, дәйекті де емес, себебі, ол – болмыс болып табылуы да тиіс емес, керісінше, түп болмыс (протоболмыс) қызметін атқаруы қажет. Яғни, оған түп болмыс қызметі таңылғандықтан, таза абсолютті оқшау Ештеңеден ажырайды, болмыстық мазмұнға да қосылмайды. Егер осы процестерді құрылымдық-функционалдық түрде сараптасақ, Хаос – космогенез үшін орталық түсінік ретінде таңдалып алынып, болмыстық сапа мен Бейболмыстық болуы үшін аралық келістіргіш буын (медиафора) жағдайына келтірілген, атап айтқанда, имманентті-трансцендентальді феномен. Оны таза болмыстық күйге түсірудің өзі Бейболмыстықтан ажырата түседі. Демек, Бейболмыстық пен болмыстықтың өзара келісімдік (компромистік) жүйесі мифохаосты құрастырып шығарды деп пайымдауымызға болады. Хаостың осындай сипаты жөніндегі түсініктер бүгінгі заманға дейін жалғаса келіп, діни және ғылыми парадигмаларда да бейтарап-аралық жағдайын сақтап, өзгермей, тұрақты түрде айналған. Сондықтан мифтік Хаос пен қазіргі жаратылыстанудағы Хаос мазмұны мен қызметі жөнінен жақын. Осы тұрғыдан келгенде, ойлаудың екі жазықтығын ұсына аламыз; бірінші – мифохаос «бастапқы теория тәріздес» ретінде бүгінгі әлемнің жаратылуы хақындағы ғылыми жаңалықтарға сәйкес келеді, көп жағдайда, сыртқы құрылымы жөнінен адасу мен қателесу болып табылмайды, екіншіден – мифохаостық танымнан ажырай алмаған қазіргі заманғы мифтік сананың сабақтастығы Хаосты да сол күйінде қайталап, дәйектеуге тырысуда екендігі туралы ой түйіндей аламыз.

 **СӨЖ №3.** Харун Яхьяның «Әлемнің жаратылуы» еңбегіне ғылыми-философиялық талдаулар жасау.

**Әдістемесі мен технологиясы.**Докторанттар үшін осындай шешемін табуы қиындау кітаптар ұсынылады. Сонымен қатар, ол әрбір докторанттың түсіндірмелерін салыстыру арқылы жүргізіледі. Қажет кезіде оқытушы өзінің ұсыныстары мен бағыт-бағдарларын беруі ықтимал.

*Үлгі:*

......Сондықтан бұл түсініктер жаратылыс туралы діни концепциялармен келісуге бағытталды, жарыспалы туындаған екі идея бірін-бірі қуаттай түсетін құралға, дәйектемелік нұсқаға айналды. Мәселен, Джон Мэддокстың 1989 жылы жарияланған «Ұлы жарылысты аяқтайық» деп аталатын еңбегіндегі әлемнің пайда болуының жаратылыстанулық түсініктерін сараптай келе, осындай өзара кірігуді былайша атап көрсетеді: «...бұл теория теологтардың идеяларын қуаттауда мықты айғақ ұсына отырып көмектеседі». Осы пікірге сәйкес, кеңістіктің кеңеюі процесін Құранда жазылған: «Своим державием Мы водрузили свод небесный и для него раскинули бескрайнее пространство!» (Коран, 51:47) деген ұстанымдар арқылы салыстырған Харун Яхья: «Құран бізге ашып берген тағы бір ақиқат – 20 ғасырдың аяғында ғылыми дәлелденген әлемнің кеңеюі. Хаббл ашқан жарықтың көрінетін спектрдің қызыл бөлігіне қарай ойысуы Құранда ашып көрсетіледі...»,-деп өз пікірлерін айғақтай түседі. Сондықтан теологтардың, физиктердің ұсынған өздерінің осындай сәйкестендіру, бірегейлендіру идеяларын біз зерттеу мәселемізде жалпы әдіснама ретінде ұстанамыз.

Ұлы жарылыс процесін ғылыми-жаратылыстанулық тұрғыдан негіздеген физиктер алғашқы нүктеден жаралған әлемнің аса шапшаңдықпен таралып, қазіргі дүниені құрағандығын, оның орталық нүктесінің кері итеруші және тартылушы күшінің өзара теңдікте құрылып әлемдік үйлесімділік болып шыққандығын да атап өтеді: «Ұлы жарылыс, барлық негізде қарастырсақ та, көптеген көне жарылыстардың бірі емес, бұл жарылыс таңғажайып дәл есептелген күш».

Біздің түсінігімізше, ұлы жарылыс қызметін және процестің субъектісін құдаймен байланыстырудың осындай идеялары жарылысқа дейін құдайдың өмір сүргендігін және Ештеңенің «сақталғандығы» туралы ой ниетін бағамдап, әлемнің Ештеңеден пайда болғандығы туралы тұжырымды ғылыми-теориялық түрде қайталауға бағдарланады. Ғылымда ұлы жарылыстың алғашқы нүктесі – астрономияда шартты түрде ұсынылған көлемсіз «бірдеңе» ретінде сезілсе, оған дейін уақыттың болмағандығы атап көрсетілсе, баламалық түрде кеңістіктің де болмағандығын ұсынуымызға болады. Сондықтан жарылыстың ядросының, бастапқы нүктенің көлемі де болмаған. Егер қандай-да бір көлемі болған болса, ол сөзсіз кеңістікте орналасуы тиіс. Демек, жарылыс – кеңістікті құру мен оның жазықтығын айқындаудың және ашудың иллюстрациясын бейнелеген. Яғни, негізгі түйін – ғылыми жарылыс актісінің діни жарату актісімен теңестіруге болатын нұсқасы алынып, екеуіне ортақ бастапқы Бейболмыстың ядросының «табылуы» болып отырғандығын айғақтаймыз. Екі парадигмадағы Ештеңеден жаратылған дүниенің ортақ нәтижесі – бар нақты болмыс, ал оған дейінгі күй – Бейболмыстық екендігі сөзсіз. Діни парадигмада Бейболмыс пен құдай субъектісі ғана сақталған. Құдайдың асқақтығы мен «құдыреттілік» мәртебесі оның болмыстан бұрын-ақ бар болғандығын білдіретін болса, Бейболмыс болуы міндетті және тиісті де еместігі арқылы «бар» болып табылады. Демек, оның болмауы – жаратылу актісіне қажетті субъект ретінде, осы құбылыста бар болғандығын білдіретіндігін жобалай аламыз.

**СӨЖ№4.** Фантастикалар мен ертегілердің заманауи тарнсформацияларын түсіндіру.

**Әдістемесі мен технологиясы.** Оқытушы кей кезде нақты фантастикаларды немесе ондағы бір құбылысты ұсынады. Мысалы, «Ауа саудагері» - қазіргі заманауи қоғамдағы және болашақтағы көрінісі т.б. Оның көлеміне шек қойылмайды, дегенмен кемі 1 беттен кем емес талдаулар мен түсіндірмелер болуы тиіс. Бірақ ол нақты ғылыми-философиялық пайымдаулармен, қисындармен үйлесіп келуі тиіс.

Демифологизация, обарздарды ашу, тұспалдау ерекшеліктерін табу, аллегориялық ой үрдістерін анықтау, ұқсату мен салыстыру және герменевтикалық тәсілдер т.б. бойынша құрылуы керек. Ең басты алғышарт, докторант алдымен, түпнұсқамен толық танысуы керек. Әрбір докторант өз бетінше әр түрлі шығармаларды таңдап алғандары дұрыс. Бұған 4 балл беріледі. Себебі, нақтылық пен логикалықты ажырату оңайға соқпайды.

*Үлгі: «*Ер төстік» ертегісіндегі рәміздер мен тұспалдардың заманауи көріністері

......Осы тұста, эволюцияның бұндай трансформациялары туралы пайымдауларымызды бір ғана мысалмен, «Ер төстік» ертегісін демифологизациялаумен дәйектеп өтуді жөн көрдік. Егер де, «Таусоғар» – күш үстемдік еткен дәуірдің жиынтық бейнесі, «Желаяқ» – индустриалды қоғам, ондағы автокөліктің, поездтың, ұшақтың т.б. тұтастандырылған рәмізі болса, «Саққұлақ» – постиндустиралды қоғамдағы: ақпараттық желілер, ұялы байланыс, микрофон т.б. құрылғылардың тұспалды сипаты, ал «Көлтаусар» – көне дәуірлердегі тым ірі хайуанаттардың образдық келбеті болып табылады деп болжамдай аламыз...

**СӨЖ №5.** Қазақ философиясының зерттеу бағдарлары бойынша реферат жазу

*Рәсімделу үлгісі:А4 форматта, жан-жағы 2.5 қашықтықта, қою қарамен кейбір сөздер мен сөйлемдер жазылмауы тиіс, курсив аса маңызды жолдарда құрылады немесе атвордың өзінің тың ойлары мен ерекше тұжырымдары бойынша жазылуы ықтимал. Сыртқы беті:*

|  |
| --- |
| **ӘЛ-ФАРАБИ АТЫНДАҒЫ ҚАЗАҚ ҰЛТТЫҚ УНИВЕРСИТЕТІ****Философия және саясаттану факультеті****Философия кафедрасы**РЕФЕРАТТақырыбы: ХХХХХХХХХХХХХХХХХХХХХХХХХХХМАМАНДЫҚ «6Д020100 – философия»Орындаған:ХХХХХХХХХТексерген: ХХХХХХХХХХ Алматы қ., 2014 |

Реферат тақырыптары:

1.«Қазақстандық философияның даму эволюциясы»

2.«Қазіргі заман философиясынан замануи философияға өту эволюциясы»

3. «Заманауи философияның негізгі мәселелері қазақстандық философтардың зерттеуінде»

4. «Заманауи философияның батыс елдеріндегі даму бағыттарына қазақстандық философтардың талдаулары мен көзқарастары»

5. «Заманауи философияның шығыс елдерідегі даму бағыттарына отандық философтардың көзқарастары»

6. «Заманауи мен классикалық философия арасындағы сабақтастық пен айырмашылық турал отандық философтардың көзқарастары» т.б.

7. «Заманауи өмір мен заманауи философия сабақтастығы: отандық ойшылдардың идеяларыда»

Әдістемесі мен технологиясы: *Кемі 30 бет, жоспары болуы тиіс, Сырты компьютерге терілген, мазмұны міндетті емес; Мазмұнын орындаушы баяндап беруге әзір болуы тиіс, кейде экстрендік білім тексеру бойынша жалпы реферат мазмұнынан үш сұрақ қойылады, докторант сол бойынша бағаланады. Тақырыптың толық ашылғандығы, орындаушының тақырыпты ашқандығы, қажетті әдебиетерді дұрыс пайдаланғандығы т.б. толық ескеріледі. Бұл докторанттарға берілгендіктен ғылыми сілтемелер көрсетуі, әрбір бөлім бойынша қортынды шығаруы да міндеттеледі. Бірінші бетте жоспар құрылады, ол екі тарау бойынша кемі екі тараушамен құрылуы тиіс. Үш бөлімшеден де жасауға болады.Соңында міндетті түрде пайдаланған әдебиеттер тек сілтемеде көрсетілген формада болуы тиіс. Мерзімінен кешіккен рефераттар қабылданбайды. Плагиаттар қатаң қадағаланады, болған жағдайда ол мүлде бағаланбайды және сол докторантқа қайта қорғауға рұқсат етілмейді. Бағалану өлшемі максимум – 2 баллды құрайды. Себебі, тақырып барынша оңай ұсынылған.*